Diari Oficial de la Generalitat Valenciana


Sumari del DOGV 4488, del 28-04-2003 (2003/4747)

ORDE de 2 d'abril de 2003, de la Conselleria de Cultura i Educació, per la qual es convoca un concurs públic per a la concessió d'ajudes per a la realització a l'estranger d'estudis i/o pràctiques formatives de col·laboració en matèria de restauració de béns mobles.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4488

Data del DOGV
:   28-04-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/4747


Data del document
:   02-04-2003

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * Mèxic
    * Rússia
    * Nicaragua
    * assignació per estudis
    * protecció del patrimoni
    * l'uruguai
    * suport econòmic
    * Cuba
    * programa d'ensenyament

ORDE de 2 d'abril de 2003, de la Conselleria de Cultura i Educació, per la qual es convoca un concurs públic per a la concessió d'ajudes per a la realització a l'estranger d'estudis i/o pràctiques formatives de col·laboració en matèria de restauració de béns mobles. [2003/X4747]
  
En el marc de les facultats que la Conselleria de Cultura i Educació té establides com a àrees d'actuació, cal destacar les de foment i protecció del patrimoni cultural valencià i formació d'especialistes en este camp. Amb esta finalitat es pretén iniciar una línia de suport en l'àmbit de la restauració artística encaminada a promoure l'intercanvi d'estudis, anàlisis i tècniques més avançades amb entitats d'altres països. En concret, es perseguix afavorir l'intercanvi amb els països amb què la Generalitat Valenciana ha mantingut durant els últims anys una major relació en la matèria.
  
Per això, i fent ús de les facultats que em conferix l'article 35 de la Llei 5/1983, de 30 de desembre, de Govern valencià,
  
ORDENE
  
Primer
  
Es convoca un concurs públic per a la concessió d'ajudes per a la realització a l'estranger d'estudis i/o pràctiques formatives de col·laboració en matèria de restauració de béns mobles, i s'aproven les bases per les quals es regix esta convocatòria, així com el model d'instància i de declaració responsable, inclosos com a annexos I, II i III en la present orde.
  
Segon
  
L'import total de les ajudes és de quaranta-tres mil huit-cents setanta euros (43.870 euros), pagadors a càrrec de l'aplicació pressupostària 46.01.392.59.7, codi de línia T3177000 del pressupost de la Generalitat Valenciana per al 2003.
  
DISPOSICIONS FINALS
  
Primer
  
Es delega en la subsecretària de Promoció Cultural la facultat de resoldre la concessió de les ajudes, i se l'autoritza perquè dicte les resolucions oportunes per al desplegament i l'execució de la present orde.
  
Segona
  
Esta orde entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant l'òrgan que dicta el present acte en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
  
En el cas que el recurrent siga una administració pública, caldrà ajustar-se al que disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 2 d'abril de 2003
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases per a la concessió d'ajudes per a la realització a l'estranger d'estudis i/o pràctiques formatives de col·laboració en matèria de restauració de béns mobles.
  
Primera. Objecte
  
És objecte de la present convocatòria la concessió d'ajudes per a la realització d'estudis i/o pràctiques formatives de col·laboració, dins del camp de la restauració de béns mobles, als països i en les especialitats que s'especifiquen a continuació:
  
Mèxic: restauració de daurats, tèxtil i paper.
  
Nicaragua: restauració de pintura, arqueologia i paper.
  
Rússia: restauració d'estucats, metalls i vidre.
  
Uruguai: restauració de paper.
  
Cuba: restauració de pintura i paper.
  
Segona. Destinataris de la convocatòria
  
Les beques objecte d'esta convocatòria s'adjudicaran per concurs entre els diversos aspirants que complisquen els requisits següents i els acrediten documentalment:
  
1. Tindre la nacionalitat espanyola i residir en l'àmbit de la Comunitat Valenciana.
  
2. Comptar amb una invitació del centre de destinació per a la realització del projecte (siguen centres d'estudis, entitats, organismes o institucions públiques o privades).
  
Tercera. Dotació econòmica
  
Les ajudes, de fins a un màxim de tres mil euros (3.000 euros) per beneficiari, s'assignaran per a contribuir a les despeses ocasionades per la realització de l'estudi i/o la pràctica formativa de col·laboració, el viatge, l'assegurança, l'estada o la manutenció, o a qualsevol altra despesa corrent directament relacionada amb l'objecte de l'ajuda.
  
Quarta. Termini i lloc de presentació de sol·licituds
  
1. Les sol·licituds es formalitzaran segons el model de l'annex II i podran presentar-se en el termini de vint dies hàbils comptats des de l'endemà de la publicació d'esta convocatòria en el Diari Oficial de la Generalitat Valenciana.
  
2. Les sol·licituds, dirigides a la Conselleria de Cultura i Educació, Direcció General de Promoció Cultural, podran presentar-se en el Registre General de la Conselleria de Cultura i Educació, en les Direccions Territorials de València, Castelló i Alacant, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Documentació que acompanyarà les sol·licituds
  
La sol·licitud s'haurà d'acompanyar dels documents següents:
  
- Fotocòpia compulsada del DNI.
  
- Original o fotocòpia compulsada del certificat d'empadronament en qualsevol municipi de la Comunitat Valenciana.
  
- Currículum vitae (acadèmic, professional i de la trajectòria artística i/o investigadora).
  
- Informació, programa o contingut de l'estudi i/o pràctica, lloc de realització i duració.
  
- Invitació del centre de destinació.
  
- Pressupost de la despesa que originarà la realització de l'activitat a l'estranger.
  
Sisena. Correcció de defectes de les sol·licituds
  
Si la sol·licitud no conté totes les dades exigides o hi falta documentació acreditativa, es requerirà la persona interessada perquè en el termini de deu dies hàbils corregisca la falta o aporte els documents preceptius, amb la indicació que si no ho fa, es considerarà que ha desistit de la seua petició, després d'haver dictat la resolució corresponent, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999.
  
Setena. Criteris de valoració
  
Per a l'adjudicació de les ajudes es valorarà:
  
- El currículum vitae.
  
- La trajectòria artística i/o investigadora del sol·licitant.
  
- El fet que el sol·licitant de l'ajuda haja sigut format al Centre Tècnic de Restauració de la Direcció General de Promoció Cultural i/o a través de les beques de formació i perfeccionament per a restauradors convocades per la Conselleria de Cultura i Educació.
  
- L'interés del contingut de l'estudi i/o la pràctica formativa.
  
Huitena. Resolució de la convocatòria
  
1. Per a la valoració dels mèrits indicats en la base setena, es constituirà una comissió qualificadora integrada per:
  
- Presidenta: la subsecretària de Promoció Cultural.
  
- El cap de l'Àrea de Museus i Belles Arts de la Direcció General de Promoció Cultural.
  
- El cap del Servici de Conservació i Restauració de Béns Museístics.
  
- El cap del Servici de Museus i Exposicions.
  
- Un tècnic de restauració, designat per la subsecretària de Promoció Cultural, que actuarà com a coordinador i supervisor dels projectes becats.
  
- Actuarà com a secretari, amb veu i sense vot, el cap del Servici d'Investigació i Promoció de la Direcció General de Promoció Cultural.
  
Es faculta la Comissió Qualificadora perquè realitze, a través dels seus membres o de l'assessorament d'altres tècnics, totes les comprovacions necessàries per a qualificar millor els mèrits adduïts, i perquè faça un seguiment periòdic del projecte desplegat amb motiu de l'ajuda. La Comissió podrà tindre tots els assessors que considere convenients.
  
Finalitzada la valoració dels mèrits corresponents a cada expedient, la Comissió Qualificadora elaborarà l'acta del concurs amb la proposta d'adjudicació. La subsecretària de Promoció Cultural resoldrà la convocatòria de les ajudes, d'acord amb la delegació efectuada en la disposició final primera. La resolució de la convocatòria es notificarà als interessats i es publicarà en el DOGV.
  
Si en el termini de tres mesos comptats des de la data en què la sol·licitud d'ajuda haja tingut entrada en el registre de l'òrgan competent per a la tramitació, no es notifica i realitza la publicació de la resolució, es considerarà que totes les peticions presentades han sigut desestimades.
  
Així mateix, la Comissió Qualificadora podrà formular una proposta en el sentit que la convocatòria siga declarada deserta si, segons els seu parer, no hi haguera concursants amb prou mèrits per a meréixer-ne l'adjudicació.
  
2. Perquè la resolució siga efectiva, els adjudicataris de les ajudes hauran d'aportar en el termini de deu dies hàbils, una volta notificada l'ajuda, la documentació indicada a continuació:
  
- L'acceptació per escrit de l'ajuda concedida.
  
- Un certificat acreditatiu d'estar al corrent en el compliment de les obligacions tributàries estatals i autonòmiques i amb la Seguretat Social corresponents al període dels dotze mesos anteriors a la data de la sol·licitud, d'acord amb el que disposa l'article 47.7 del Text Refós de la Llei d'Hisenda Pública de la Generalitat Valenciana i l'Orde de 30 de maig de 1996 de la Conselleria d'Economia i Hisenda. En el cas que la persona interessada no estiga ni haja estat obligada en el període dels dotze mesos anteriors a complir les obligacions tributàries i amb la Seguretat Social enumerades en els articles 13, 14 i 15 del Reial Decret 1.098/2001, de 12 d'octubre (BOE núm. 257, de 26.10.02), n'hi haurà prou amb la presentació d'una declaració responsable, segons el model de l'annex III d'esta orde, per a acreditar este punt, d'acord amb el que establix el mateix reial decret.
  
Si no aportaren esta documentació, perdrien l'ajuda concedida.
  
Novena. Pagament de l'ajuda
  
Els pagaments per part de la Conselleria de Cultura i Educació, fins a completar la totalitat de l'import de l'ajuda, es faran efectius parcialment pels imports prèviament justificats pel beneficiari a través de la presentació davant de la Direcció General de Promoció Cultural de les memòries parcials del desplegament del projecte, que seran supervisades per la persona designada a l'efecte, d'acord amb la base huitena, la qual elaborarà l'informe tècnic de conformitat oportú.
  
Deu. Obligacions del beneficiari
  
Tindrà la consideració de beneficiari de l'ajuda el destinatari dels fons públics que haja de realitzar l'activitat que fonamentà l'atorgament o que es trobe en la situació que va legitimar la concessió.
  
Les obligacions del beneficiari consistiran a:
  
a) Realitzar l'activitat que va motivar la concessió de l'ajuda.
  
b) Sotmetre's a les actuacions de control financer que corresponen a la Intervenció General en relació amb l'ajuda concedida.
  
c) Comunicar a l'entitat concedent l'obtenció d'altres beques, subvencions o ajudes per a la mateixa finalitat, procedents de qualsevol administració o ens públic.
  
d) Destinar íntegrament l'import de l'ajuda a la realització del projecte presentat.
  
e) Justificar davant de la Direcció General de Promoció Cultural la realització de l'activitat. A l'efecte, els beneficiaris presentaran, abans del 28 de novembre de 2003, una memòria final de l'activitat formativa realitzada, un certificat o informe d'assistència expedit pel centre de destinació i un informe de supervisió i conformitat efectuat pel coordinador designat d'acord amb la base huitena.
  
f) Qualsevol publicació o edició que es faça (llibre, article, catàleg, etc.) amb motiu de l'obtenció de l'ajuda haurà d'assenyalar que ha disposat d'una ajuda de la Generalitat Valenciana, i haurà de contindre el logotip corresponent de la Generalitat Valenciana.
  
Onze. Retirada de la documentació presentada amb les sol·licituds
  
La documentació aportada pels sol·licitants que no hagen resultat adjudicataris de les ajudes haurà de ser retirada per ells, o per una persona autoritzada legalment, a la Direcció General de Promoció Cultural, de 9 a 14 hores, excepte dissabtes i festius, durant un termini de dos mesos comptats des de l'endemà de la notificació de la resolució d'adjudicació de les ajudes.
  
Si la documentació no es retirara en el termini establit, la Conselleria de Cultura i Educació ja no estaria obligada a tornar-la i la destruiria per procediments mecànics.
  
Dotze. Contravencions i disposicions subsegüents
  
La Conselleria de Cultura i Educació podrà deixar sense efecte, a proposta de la Comissió Qualificadora, qualsevol de les ajudes concedides, després de l'audiència prèvia amb l'interessat, quan el beneficiari incórrega en alguna de les causes següents:
  
a) No realitzar l'activitat que motivà la concessió.
  
b) Deixar de complir els requisits exigits.
  
c) Incomplir sense causa que ho justifique les condicions establides en la present convocatòria.
  
Tretze
  
Qualsevol alteració de les condicions tingudes en compte per a la concessió de les ajudes i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
Catorze
  
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Obtenció de l'ajuda sense complir les condiciones requerides.
  
b) Incompliment de la finalitat per a la qual ha sigut concedida l'ajuda.
  
c) Incompliment de les condiciones imposades al beneficiari amb motiu de la concessió de l'ajuda.